NWU sê Kgwadi het nie daardie ‘veg’ bedoel nieProf. Dan Kgwadi, vise-kanselier van die NWU Foto: Nico Strydom, Maroela Media Dit kom nadat AfriForum Jeug Woensdag uitgevaar het teen Kgwadi en strafregtelike klagte van aanhitsing tot geweld teen hom aanhangig gemaak het. Volgens Hans Gildenhuys, voorsitter van AfriForum Jeug se Pukke-tak, het Kgwadi tydens ŉ studentevergadering van die groep #ReformPUK gesê: “I’m encouraging you to fight.” “AfriForum Jeug veroordeel hierdie uitlatings van prof. Kgwadi ten sterkste en wil hom herinner dat die NWU nie ŉ politieke speelveld is vir universiteitsbestuur met verskuilde agendas nie, maar ŉ akademiese instansie en dat prof. Kgwadi as visekanselier onpartydig behoort te bly,” het Gildenhuys gesê. Volgens prof. Johannes Froneman, Kgwadi se woordvoerder, het Kgwadi wel gesê studente moet “veg”, maar het hy duidelik bedoel dat studente moet veg vir geregtigheid. “Om dit as aanmoediging tot geweld te interpreteer, is uiters onverantwoordelik.” Froneman het gesê prof. Kgwadi se inisiatief “Ons is die NWU”, wat onlangs van stapel gestuur is en onder wie se sambreel die vergadering van die Reform-Puk-groep plaasgevind het, het juis ten doel om vreedsame dialoog aan te moedig. “Die aanklag dat hy nie onpartydig sou wees nie, is eweneens onsinnig. Natuurlik is hy nie ‘onpartydig’ of neutraal nie. Hy het baie duidelik standpunte en wil inklusiwiteit en maatskaplike geregtigheid by die NWU bevorder. Dit beteken hy is teen die reste van ou en nuwe apartheid.” Volgens Froneman moedig Kgwadi alle studente aan om standpunt in te neem, te praat, mekaar te probeer verstaan en natuurlik te “veg” vir geregtigheid. “Dit is duidelik ’n nie-gewelddadige benadering.”